送王介甫知毗陵
作者：梅堯臣
朝代：宋

paragraphs: 吳牛常畏熱，吳田常畏枯。
有樹不蔭犢，有水不滋䅳。
孰知事春農，但知急秋租。
太守追縣官，堂上怒奮鬚。
縣官促里長，堂下鞭扑俱。
不體天子仁，不恤黔首逋。
借問彼爲政，一一何所殊。
今君請郡去，預喜民將蘇。
每觀二千石，結束辭國都。
絲韉加錦緣，銀勒以金塗。
兵吏擁後隊，劍撾盛前驅。
君又不若此，革轡障泥烏。
欵行問風俗，低意騎更駑。
下情靡不達，略細舉其麤。
曾肯爲衆異，亦罔爲世趨。
學詩聞已熟，愛棠理豈無。